Leseåret 2010 i Hedmark: Søknader om midler fra ABM-utvikling
Søknader om midler fra ABM-utvikling
Som vi skrev i et tidligere innlegg på bloggen har ABM-utvikling utlyst 3 millioner kroner for tiltak i folke- og fylkesbibliotek i Leseåret 2010. Fristen for innsending av søknader gikk ut i går, 15. april, og vi vet allerede om noen søknader som har kommet fra bibliotek i Hedmark.
Fungerende biblioteksjef Anne Berit Bakke Strand ved Åmot folkebibliotek har søkt om midler til et prosjekt med tittel "Fritt frem for fortelleren". Prosjektet er i samarbeid med Sandbeckstiftelsen. Sammendrag av prosjektet:
I 2008 mottok prinsesse Märtha Louise Vidar Sandbecks Kulturpris, Regnbågåbrua, for sitt arbeid med å bruke fortellerkunsten i sitt virke og for å sette fokus på en tusenårig tradisjon i vårt land. For å opprettholde fokus på fortelleren som kulturformidler og på fortellingen som kulturmedium, ønsker Åmot folkebibliotek sammen med Sandbeckstiftelsen, å iverksette et prøveprosjekt hvor eksterne fortellere/formidlere inviteres til fortellerstund i Sandbeckkroken i biblioteket, en gang per måned.
Hedmark fylkesbibliotek er inne som samarbeidspartner i to prosjektsøknader. Det ene prosjektet har tittel "Der du er - når du er der : arbeidsplassbibliotek i Hedmark". Denne prosjektsøknaden er sendt inn i samarbeid med LO Hedmark, Rendalen bibliotek, Ringsaker bibliotek, Moelv, Kongsvinger bibliotek og Stor-Elvdal bibliotek. Sammendrag av prosjektet:
Formålet med dette prosjektert er å treffe arbeidstakere der de er og med litteratur som øker leseinteresse og -lyst hos den enkelte. Det skal opprettes tre arbeidsplassbibliotek i Rendalen, Kongsvinger og Moelv, samtidig som Stor-Elvdals transportarbeiderbibliotek videreutvikles. Dette skal skje i samarbeid med folkesbibliotekene i kommunene, ansatte og fagorganiserte ved den enkelte arbeidsplass, LO Hedmark og Hedmark fylkesbibliotek. Det vil bli opprettet en interessentgruppe bestående av deltakerne i prosjektet samt Leser søker bok. Samarbeidsprosjektet vil bidra til et felles kompetanse- og erfaringsgrunnlag som samlet kan styrke det enkelte prosjekt.
Det andre prosjektet hvor Hedmark fylkesbibliotek er med som samarbeidspartner heter "Trenger ikke lese for å mekke bil?". Prosjektet er i samarbeid med Hamar bibliotek, Storhamar videregående skole og Hamar katedralskole. Sammendrag av prosjektet:
Etter et innledende opplegg på skolene skal elevene komme gruppevis til biblioteket hvor de er utfordret til å lage en utstilling hvor de presenterer sitt yrkesvalg ved hjelp av relevant materiale de har funnet i biblioteket. Det aktuelle yrket blir et overordnet tema for en utstilling hvor målet er å presentere et mangfold av tekster og sjangre. I etterkant blir det invitert foredragsholdere til skolene som skal snakke
om lesing innenfor et yrke.
Stor-Elvdal bibliotek har sendt inn søknad om midler til prosjektet "Biblioteket som leseverksted og smeltedigel." De har flere samarbeidspartnere i prosjektet. Sammendrag:
Prosjektets overordnede målsetning: Å fremme leseengasjementt, leseevne og
integrering ved å utvikle et flerbruksverksted i bibliotekets kjellerrom for digital lese,
skrive- og språkutvikling. Sammen med andre fysiske omorganiseringer i biblioteket vil dette også gi bedre mulighet for at biblioteket kan fungere som møteplass for
integrering i lokalsamfunnet. Aktive formidlingstiltak i og utenfor biblioteket kommer i tillegg til den fysiske tilretteleggingen.
Har du også sendt inn en søknad til ABM-utvikling? Send oss gjerne en mail så legger vi ut informasjon om ditt prosjekt! fylkesbiblioteket@hedmark.org
Lagt inn av Tea Kristin kl. 04:36
Denne bloggen er Hedmarksbibliotekenes mulighet til å dele idéer, og erfaringer fra både vellykkede og mindre vellykkede prosjekter i forbindelse med Leseåret 2010. Diskutér, samarbeid, inspirér og la deg inspirere!
I Stortingsmelding nr 23 (Bibliotekmeldinga) er det sagt at "2010 vert eit nasjonalt leseår som ein start på ei brei og omfattande satsing for eit nasjonalt leseløft fram mot 2014." Det er bevilget 6 millioner kroner til arbeidet.
Idéen til Leseåret 2010 kom fra Norsk Bibliotekforening og LO. Hovedmålgruppen for Leseåret er voksne som leser dårlig og lite, men hele befolkningen skal engasjeres i lesing i det kommende året.